EL Επίσημη Εφημερίδα της Ευρωπαϊκής Ένωσης C 13/34

Προσφυγή της 9ης Νοεμβρίου 2010 — Inuit Tapiriit Kanatami κ.λπ. κατά Επιτροπής

(Υπόθεση T-526/10)

()

2011/C 13/66

Γλώσσα διαδικασίας: η αγγλική

Διάδικοι

Προσφεύγοντες: Inuit Tapiriit Kanatami (Ottawa, Καναδάς), Nativak Hunters and Trappers Association (Qikiqtarjuaq, Καναδάς), Pangnirtung Hunters’ and Trappers’ Association (Pangnirtung, Καναδάς), Jaypootie Moesesie (Qikiqtarjuaq, Καναδάς), Allen Kooneeliusie (Qikiqtarjuaq, Καναδάς), Toomasie Newkingnak (Qikiqtarjuaq, Καναδάς), David Kuptana (Ulukhaktok, Καναδάς), Karliin Aariak (Iqaluit, Καναδάς), Canadian Seal Marketing Group (Quebec QC, Καναδάς), Ta Ma Su Seal Products Inc. (Cap-aux-Meules, Καναδάς), Fur Institute of Canada (Ottawa, Καναδάς), NuTan Furs Inc. (Catalina, Καναδάς), GC Rieber Skinn AS (Bergen, Νορβηγία), Inuit Circumpolar Conference Greenland (ICC) (Nuuk, Γροιλανδία), Johannes Egede (Nuuk, Γροιλανδία), Kalaallit Nunaanni Aalisartut Piniartullu Kattuffiat (KNAPK) (Nuuk, Γροιλανδία), William E. Scott & Son (Εδιμβούργο, Ηνωμένο Βασίλειο), Association des chasseurs de phoques des Îles-de-la-Madeleine (Cap-aux-Meules, Καναδάς), Hatem Yavuz Deri Sanayi iç Ve Diș Ticaret Limited Șirketi (Κωνσταντινούπολη, Τουρκία), Northeast Coast Sealers’ Co-Operative Society Limited (Fleur de Lys, Καναδάς) (εκπρόσωποι: J. Bouckaert και H. Viaene, δικηγόροι)

Καθής: Ευρωπαϊκή Επιτροπή

Αιτήματα των προσφευγόντων

Οι προσφεύγοντες ζητούν από το Γενικό Δικαστήριο:

— να κρίνει την προσφυγή παραδεκτή·

— να ακυρώσει τον κανονισμό 737/2010 δυνάμει του άρθρου 263 ΣΛΕΕ·

— να κρίνει ανεφάρμοστο τον κανονισμό 1007/2009 δυνάμει του άρθρου 277 ΣΛΕΕ·

— να καταδικάσει το Ευρωπαϊκό Κοινοβούλιο και το Ευρωπαϊκό Συμβούλιο στα δικαστικά έξοδα των προσφευγόντων·

— να καταδικάσει το Ευρωπαϊκό Κοινοβούλιο και το Ευρωπαϊκό Συμβούλιο στα δικαστικά έξοδά τους.

Λόγοι ακυρώσεως και κύρια επιχειρήματα

Με την παρούσα προσφυγή, οι προσφεύγοντες ζητούν την ακύρωση του κανονισμού (ΕΕ) 737/2010 (1) της Επιτροπής, της 10ης Αυγούστου 2010, για τον καθορισμό λεπτομερών κανόνων σχετικά με την εφαρμογή του κανονισμού (ΕΚ) 1007/2009 του Ευρωπαϊκού Κοινοβουλίου και του Συμβουλίου περί εμπορίου προϊόντων φώκιας (2). Οι προσφεύγοντες ζητούν την ακύρωση του κανονισμού 1007/2009, ο οποίος επιβάλλει περιορισμούς στο εμπόριο προϊόντων φώκιας στην Ευρωπαϊκή Ένωση, στο πλαίσιο της υποθέσεως Τ-18/10.

Οι προσφεύγοντες προβάλλουν δύο λόγους ακυρώσεως προς στήριξη της προσφυγής τους.

Πρώτον, υποστηρίζουν ότι ο εκτελεστικός κανονισμός έχει ως νομική βάση τον βασικό κανονισμό κατά του οποίου προέβαλαν την ένσταση ελλείψεως νομιμότητας δυνάμει του άρθρου 277 ΣΛΕΕ. Στο πλαίσιο αυτό, οι προσφεύγοντες επαναλαμβάνουν τα επιχειρήματα που προέβαλαν προς στήριξη των αιτημάτων τους στην υπόθεση Τ-18/10 (3).

Δεύτερον, επικουρικώς, οι προσφεύγοντες διατείνονται ότι η Επιτροπή υπέπεσε σε πλάνη περί το δίκαιο εκδίδοντας τον εκτελεστικό κανονισμό, διότι προέβη σε καταχρηστική χρήση των εξουσιών που της παρέχει ο βασικός κανονισμός. Κατά τη γνώμη των προσφευγόντων, η Επιτροπή έκανε χρήση των εξουσιών της για σκοπό διαφορετικό από εκείνον για τον οποίο της παρασχέθηκαν και υποστηρίζουν ότι ο πραγματικός σκοπός που επεδίωκε η Επιτροπή, κατά την έκδοση του εκτελεστικού κανονισμού, ήταν να αποκλείσει το εμπόριο προϊόντων φώκιας στην αγορά της Ένωσης.

(1) ΕΕ 2010, L 216, σ. 1.

(2) ΕΕ 2009, L 286, σ. 36.

(3) ΕΕ 2010, C 100, σ. 41.